Soliq to‘lovchilar ixtiyoriy tugatilganda soliqlar bo‘yicha xulosa berish huquqiga ega bo‘lgan soliq maslahatchilari tashkilotlari ro‘yxatini yuritish va soliq to‘lovchilar ixtiyoriy tugatilganda soliqlarga doir xulosalarni berish tartibi to‘g‘risida

O‘zbekiston Respublikasi Prezidentining “Soliq maslahati sohasini yanada rivojlantirish chora-tadbirlari to‘g‘risida” 2020-yil 30-sentabrdagi PQ-4846-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilarni nazarda tutuvchi Soliq to‘lovchilar ixtiyoriy tugatilganda soliqlar bo‘yicha xulosa berish huquqiga ega bo‘lgan soliq maslahatchilari tashkilotlari ro‘yxatini yuritish va soliq to‘lovchilar ixtiyoriy tugatilganda soliqlarga doir xulosalarni berish tartibi to‘g‘risidagi nizom ilovaga muvofiq tasdiqlansin:
 soliq to‘lovchilar ixtiyoriy tugatilganda soliqlar bo‘yicha xulosa berish huquqiga ega bo‘lgan soliq maslahatchilari tashkilotlarining ro‘yxatini shakllantirish tartibi;
 O‘zbekiston Respublikasi Davlat soliq qo‘mitasi tomonidan soliq maslahatchilari tashkilotlarining ro‘yxatini e’lon qilib borish tartibi;
 soliqlarga doir xulosa berish orqali ixtiyoriy tugatilishi mumkin bo‘lgan soliq to‘lovchilarni aniqlash tartibi;
 soliq maslahati bo‘yicha xizmatlarni ko‘rsatish va soliq to‘lovchi ixtiyoriy tugatilganda soliqlarga doir xulosani berish va e’tirof etish tartibi;
 soliq to‘lovchining soliq hisobotlaridagi ma’lumotlarda aniqlangan tafovutlarni bartaraf etish tartibi;
 tanlov asosida soliq organlari tomonidan soliq maslahatchilari tashkilotlarining soliqlarga doir berilgan xulosalarini tekshirish tartibi.
 2. O‘zbekiston Respublikasi Moliya vazirligi Davlat soliq qo‘mitasi va O‘zbekiston Soliq maslahatchilari palatasi bilan birgalikda mazkur qaror ijrosi bo‘yicha huquqni qo‘llash amaliyotini puxta o‘rganib, soliq to‘lovchilar ixtiyoriy tugatilganda soliqlarga doir xulosalarni berish jarayoniga soliq maslahatchilari tashkilotlarini yanada kengroq jalb etish bo‘yicha 2022-yil 1-dekabrga qadar Vazirlar Mahkamasiga takliflar kiritsin.
 3. Vazirlar Mahkamasining 2019-yil 21-avgustdagi 704-son qarori bilan tasdiqlangan Tadbirkorlik subyektlarini ixtiyoriy tugatish va ularning faoliyatini to‘xtatish tartibi to‘g‘risidagi nizomning 3-bandi quyidagi tahrirda bayon qilinsin: 
 “3. Qonunchilik hujjatlarida ayrim tijorat tashkilotlarini tugatishning hamda yakka tartibdagi tadbirkorlik subyektlari faoliyatini to‘xtatishning ushbu Nizomda nazarda tutilmagan boshqacha xususiyatlari belgilanishi mumkin”.
 4. O‘zbekiston Respublikasi Moliya vazirligi, Davlat soliq qo‘mitasi bir oy muddatda manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov, O‘zbekiston Respublikasi moliya vaziri T.A. Ishmetov hamda O‘zbekiston Respublikasi Davlat soliq qo‘mitasi raisi Sh.D. Kudbiyev zimmasiga yuklansin.
 1. Ushbu Nizom soliq to‘lovchilar ixtiyoriy tugatilganda soliqlar bo‘yicha xulosa berish huquqiga ega bo‘lgan soliq maslahatchilari tashkilotlari ro‘yxatini (keyingi o‘rinlarda — ro‘yxat) yuritish va soliq to‘lovchilar ixtiyoriy tugatilganda soliqlarga doir xulosalarni berish tartibini belgilaydi.
 2. Mazkur Nizom ro‘yxatga kiritilgan soliq maslahatchilari tashkilotlari va O‘zbekiston Respublikasi Davlat soliq qo‘mitasining (keyingi o‘rinlarda — Davlat soliq qo‘mitasi) “Soliq xavfini aniqlash, tahlil qilish va baholash” avtomatlashtirilgan dasturi (keyingi o‘rinlarda — dastur) orqali soliq organlari tomonidan aniqlanadigan yillik aylanmasi oxirgi uch yil davomida 1 mlrd so‘mgacha bo‘lgan soliq to‘lovchilar (tavakkalchilik darajasi yuqori bo‘lgan soliq to‘lovchilar bundan mustasno) — yuridik shaxslar hamda soliqlar va yig‘imlarni yuridik shaxslar uchun nazarda tutilgan tartibda to‘laydigan yakka tartibdagi tadbirkorlarga (keyingi o‘rinlarda — soliq to‘lovchilar) nisbatan tatbiq etiladi.
 3. Quyidagi soliq maslahatchilari tashkilotlari ro‘yxatga kiritiladi:
 tashkil etilganidan boshlab bir yildan ortiq muddat davomida faoliyat olib borayotgan tashkilotlar;
 shtatida kamida bir yillik soliq maslahatchisi stajiga ega bo‘lgan soliq maslahatchilari mavjud bo‘lgan tashkilotlar.
 Soliq to‘lovchilar ixtiyoriy tugatilganda soliqlar bo‘yicha xulosa berish huquqiga ega bo‘lgan soliq maslahatchilari tashkilotlarining ro‘yxatini yuritish va soliq to‘lovchilar ixtiyoriy tugatilganda soliqlarga doir xulosalarni berish ushbu Nizomga 1-ilovada keltirilgan sxemaga muvofiq amalga oshiriladi.
 4. Ushbu Nizomning 3-bandida ko‘rsatilgan soliq maslahatchilari tashkilotlari soliq to‘lovchilar ixtiyoriy tugatilganda ularga soliqlar bo‘yicha xulosa beruvchi soliq maslahatchilari tashkilotlari sifatida ro‘yxatga kiritilishini so‘rab O‘zbekiston Soliq maslahatchilari palatasiga (keyingi o‘rinlarda — Palata) murojaat qiladi. 
 5. Murojaat tushgan kundan boshlab Palata uch ish kuni davomida ro‘yxatga kiritishni so‘rab murojaat qilgan soliq maslahatchilari tashkilotlarining mazkur Nizomning 3-bandida ko‘rsatilgan talablarga muvofiqligini Soliq maslahatchilari reyestrida mavjud bo‘lgan ma’lumotlar asosida o‘rganib chiqadi va soliq maslahatchilari tashkilotini ro‘yxatga kiritish yoki ro‘yxatga kiritishni rad etish to‘g‘risida xulosa beradi. 
 6. Palata tomonidan:
 soliq maslahatchilari tashkilotlarini ro‘yxatga kiritish to‘g‘risida xulosa qabul qilinganda ushbu xulosa asosida ularning ro‘yxati shakllantiriladi va soliq maslahatchilari tashkilotlari bu haqida xabardor qilinadi;
 soliq maslahatchilari tashkilotlari ushbu Nizomning 3-bandida ko‘rsatilgan talablarga muvofiq kelmaganda ularni ro‘yxatga kiritishni rad etish to‘g‘risida xulosa qabul qilinadi va u soliq maslahatchilari tashkilotlariga mazkur Nizomning 5-bandida nazarda tutilgan muddatlarda taqdim etiladi.
 7. Soliq maslahatchilari tashkilotlari ro‘yxatga kiritishni rad etish to‘g‘risida xulosada ko‘rsatilgan kamchiliklarni bartaraf etgan holda Palataga qayta murojaat etishlari mumkin.
 Ushbu Nizomning 3-bandida belgilangan talablardan tashqari boshqa asoslarga ko‘ra soliq maslahatchilari tashkilotlarini ro‘yxatga kiritish rad etilishi taqiqlanadi.
 8. Davlat soliq qo‘mitasi Palata tomonidan yuritiladigan soliq maslahatchilari tashkilotlari ro‘yxati shakllantirilgandan so‘ng uch ish kunida elektron shaklda onlayn tarzda yoki xat orqali olinishini ta’minlaydi.
 Davlat soliq qo‘mitasi Palata tomonidan taqdim etilgan ro‘yxatni mazkur Nizomga 2-ilovaga muvofiq tasdiqlangan shaklda uch ish kunida o‘zining rasmiy veb-saytiga joylashtiradi va muntazam ravishda yangilab boradi.
 9. Davlat soliq qo‘mitasiga davlat xizmatlari markazlaridan belgilangan tartibda ixtiyoriy tugatish jarayonida turgan soliq to‘lovchilar haqida tushgan ma’lumotlar shu kunning o‘zida Davlat soliq qo‘mitasi tomonidan dastur orqali o‘rganib chiqiladi va har o‘n kunlik ma’lumotlar umumlashtirilgan holda soliqlarga doir xulosa berish orqali ixtiyoriy tugatilishi mumkin bo‘lgan soliq to‘lovchilar ro‘yxati shakllantiriladi.
 10. Yillik aylanmasi oxirgi uch yil mobaynida 1 mlrd so‘mgacha bo‘lgan soliq to‘lovchilar (tavakkalchilik darajasi yuqori bo‘lgan soliq to‘lovchilar bundan mustasno) soliqlarga doir xulosa berish orqali ixtiyoriy tugatilishi mumkin bo‘lgan soliq to‘lovchilar ro‘yxatiga kiritiladi. 
 11. Davlat soliq qo‘mitasi ixtiyoriy tugatilishi mumkin bo‘lgan soliq to‘lovchilarning ro‘yxati shakllantirganidan so‘ng ikki ish kunida ularning shaxsiy kabinetiga ro‘yxatga kiritilgan soliq maslahatchilari tashkilotlari bilan ixtiyoriy tugatilayotganda soliqlarga doir xulosa berish bo‘yicha shartnoma tuzish orqali ixtiyoriy tugatish ishlarini amalga oshirish huquqi mavjudligi to‘g‘risida xabarnoma yuboradi.
 Agar soliq to‘lovchida soliq to‘lovchining shaxsiy kabineti mavjud bo‘lmasa, xabar buyurtma xat bilan pochta xizmati orqali yuboriladi.
 12. Davlat soliq qo‘mitasi soliqlarga doir xulosa berish orqali ixtiyoriy tugatilishi mumkin bo‘lgan soliq to‘lovchilarning ro‘yxati shakllantirilgandan so‘ng bir ish kunida ushbu ro‘yxatni Palataga o‘zining rasmiy saytiga joylashtirish uchun elektron shaklda taqdim etadi. Mazkur ro‘yxat Palata tomonidan har o‘n kunda to‘ldirilib boriladi.
 13. Davlat soliq qo‘mitasidan soliqlarga doir xulosa berish orqali ixtiyoriy tugatilishi mumkinligi to‘g‘risida xabarnoma olgan soliq to‘lovchilar ushbu huquqlardan foydalanish istagini bildirganda, xabarnoma olgan kundan boshlab yetti ish kuni mobaynida o‘zlarining tashabbuslariga asosan ro‘yxatga kiritilgan soliq maslahatchilari tashkilotlari bilan tuzilgan shartnoma asosida soliqlarga doir xulosa berish orqali ixtiyoriy tugatilishini amalga oshirish haqida o‘zlarining shaxsiy kabineti orqali Davlat soliq qo‘mitasini xabardor qiladi. 
 Agar soliq to‘lovchida soliq to‘lovchining shaxsiy kabineti mavjud bo‘lmasa, xabar buyurtma xat bilan pochta xizmati orqali Davlat soliq qo‘mitasiga yuboriladi. 
 14. Soliqlarga doir xulosa berish orqali ixtiyoriy tugatilishi mumkinligi to‘g‘risida xabardor qilingan, ammo ushbu jarayon orqali tugatilish istagini bildirmagan soliq to‘lovchi qonunchilik hujjatlarida belgilangan tartibda tugatiladi. 
 15. Soliq to‘lovchi soliqlarga doir xulosa berish orqali ixtiyoriy tugatilganda soliqlarga doir xulosa soliq organlari ushbu soliq to‘lovchini oxirgi soliq auditidan o‘tkazilgan sanadan boshlab (soliq auditi soliq to‘lovchi davlat ro‘yxatidan o‘tkazilgan sanadan boshlab amalga oshirilmagan bo‘lsa, davlat ro‘yxatidan o‘tkazilgan sanadan boshlab) tugatish to‘g‘risida qaror qabul qilinganligi haqida ro‘yxatdan o‘tkazgan organ xabardor qilingan sanagacha bo‘lgan davr mobaynidagi moliya-xo‘jalik faoliyatini qamrab oladi, biroq ushbu davr uch yildan oshmasligi zarur.
 16. Soliq to‘lovchi soliqlarga doir xulosa berish orqali ixtiyoriy tugatilish jarayonida ro‘yxatga kiritilgan soliq maslahatchilari tashkiloti bilan tuzilgan shartnomaga asosan soliq maslahatchilari tashkilotiga barcha zarur hujjatlarni, shuningdek, oxirgi uch yillik davr uchun bank hisobvarag‘idan ko‘chirmani taqdim etadi.
 Soliqlarga doir xulosa berish orqali ixtiyoriy tugatilish jarayonida ro‘yxatga kiritilgan soliq maslahatchilari tashkiloti tomonidan soliq to‘lovchining yillik aylanmasi oxirgi uch yilning biror-bir yilida 1 mlrd so‘mdan oshganligi aniqlangan taqdirda, soliqlarga doir xulosa berish orqali ixtiyoriy tugatilish jarayoni to‘xtatiladi hamda shartnoma bekor qilinadi.
 17. Soliqlarga doir xulosa berish orqali ixtiyoriy tugatilish natijalari yuzasidan ro‘yxatga kiritilgan soliq maslahatchilari tashkilotlari tomonidan qonunchilik hujjatlarida belgilangan tartibda teng kuchga ega bo‘lgan uch nusxada xulosa tuziladi va imzolanadi.
 Xulosaning ikki nusxasi soliq to‘lovchiga (bir nusxasini Davlat soliq qo‘mitasiga taqdim etish uchun) taqdim etiladi. 
 Soliq maslahatchilari tashkiloti soliqlarga doir xulosani elektron raqamli imzo yordamida soliq to‘lovchiga taqdim etishi, soliq to‘lovchi esa ushbu xulosani Davlat soliq qo‘mitasiga o‘zining shaxsiy kabineti orqali taqdim etishi mumkin.
 18. Ro‘yxatga kiritilgan soliq maslahatchilari tashkilotlari tomonidan soliq to‘lovchilarga soliqlarga doir xulosa berish orqali ixtiyoriy tugatish to‘g‘risidagi xulosa shartnoma tuzilgan kundan boshlab o‘ttiz kundan kechiktirmay taqdim etilishi lozim. 
 19. Soliq maslahatchilari tashkilotlari tomonidan soliqlarga doir xulosa berilganidan boshlab besh ish kuni davomida soliq to‘lovchilar mazkur xulosani, unga o‘zining bank hisobvarag‘idan ko‘chirma va summalar ko‘rsatilgan hisobvaraq-fakturalar reyestrini ilova qilgan holda soliq to‘lovchining shaxsiy kabineti orqali Davlat soliq qo‘mitasiga taqdim qiladi.
 Agar soliq to‘lovchida soliq to‘lovchining shaxsiy kabineti mavjud bo‘lmasa, xulosa va unga ilova qilingan hujjatlar buyurtma xat bilan pochta xizmati orqali Davlat soliq qo‘mitasiga yuboriladi. 
 20. Soliqlarga doir xulosa berish orqali ixtiyoriy tugatilayotgan soliq to‘lovchining soliq hisobotlaridagi ma’lumotlar va ixtiyoriy tugatilayotganda ro‘yxatga kiritilgan soliq maslahatchilari tashkilotlari tomonidan berilgan soliqlarga doir xulosa o‘rtasida tafovut aniqlangan taqdirda, soliq to‘lovchilar besh ish kuni davomida mazkur tafovutlarni bartaraf etgan holda aniqlashtirilgan soliq hisobotlarini o‘zlari ro‘yxatdan o‘tgan soliq organiga taqdim etishi lozim. 
 Soliqlar bo‘yicha aniqlangan tafovutlar (ijobiy yoki salbiy farq summasi) O‘zbekiston Respublikasining Soliq kodeksida belgilangan tartibda hisob-kitob qilinadi.
 Bunda, soliq organlari aniqlangan salbiy farq bo‘yicha moliyaviy sanksiyalarni (penya bundan mustasno) va ma’muriy jarimalarni qo‘llamaydilar.
 21. Soliq to‘lovchilarning hisobotlari va soliq maslahatchilari tashkilotlari tomonidan berilgan xulosada aniqlangan tafovutlar (ijobiy va salbiy farq summalari) bartaraf etilgan taqdirda, Davlat soliq qo‘mitasi tomonidan soliqlarga doir xulosa tan olinadi hamda soliq to‘lovchilar soliqlarga doir xulosa berish orqali ixtiyoriy tugatilgan deb hisoblanadi.
 22. Davlat soliq qo‘mitasi tomonidan soliqlarga doir xulosa tan olingan hamda soliq to‘lovchilar soliqlarga doir xulosa berish orqali ixtiyoriy tugatilgan deb hisoblanganda ularga nisbatan soliq organlari tomonidan soliq auditi o‘tkazilmaydi hamda qonunchilik hujjatlarida belgilangan tartibda tugatish bo‘yicha ishlar yakunlanadi. 
 Soliq to‘lovchi mazkur Nizomning 11-bandida belgilangan tartibda xabardor qilingan kundan keyin davlat organlari va tashkilotlar tomonidan soliq organlariga ularning ma’lumotlar bazasida mavjud bo‘lmagan soliq to‘lovchining faoliyati to‘g‘risidagi ma’lumotlar taqdim etilganda soliq organi ixtiyoriy tugatilayotgan soliq to‘lovchining faoliyatini qonunchilik hujjatlarida belgilangan tartibda soliq auditidan o‘tkazishga haqli.
 23. Ro‘yxatga kiritilgan soliq maslahatchilari tashkilotlari tomonidan soliqlarga doir berilgan xulosa doirasida ixtiyoriy tugatilayotgan soliq to‘lovchining soliq majburiyatlarini yashirishi yoki qasddan buzib ko‘rsatilganligi holatlari soliq organlari tomonidan aniqlanganda, ular ro‘yxatdan chiqariladi.
 Bunda, soliq organlari tanlov asosida ro‘yxatga kiritilgan soliq maslahatchilari tashkilotlari tomonidan soliqlarga doir berilgan xulosalarni tekshirib ko‘rishga haqli va berilgan xulosalarda soliq to‘lovchining soliq majburiyatlari yashirib yoki qasddan buzib ko‘rsatilganligi holatlari aniqlanganda soliq organlari soliqlarga doir berilgan xulosalarni haqiqiy emas deb topish to‘g‘risida tegishliligi bo‘yicha sudga murojaat qiladi. 
 Sud tomonidan soliq organlari soliq maslahatchilari tashkilotlarining soliqlarga doir berilgan xulosalarini haqiqiy emas deb topish to‘g‘risidagi murojaati qonun hujjatlarida belgilangan tartibda ko‘rib chiqiladi va hal etiladi.
 24. Ro‘yxatga kiritilgan soliq maslahatchilari tashkilotlari ko‘rsatilgan xizmatlar davomida olingan ma’lumotlar hamda tuzilgan hisobotlarni soliq to‘lovchining roziligisiz soliq organlariga hamda boshqa shaxslarga ma’lum qilishga haqli emas. 
 25. Soliq to‘lovchi soliq maslahatchilari tashkilotlarining xulosasidan norozi bo‘lgan taqdirda hamda ular o‘rtasida yuzaga kelgan boshqa nizolar shartnomada va qonunchilik hujjatlarida belgilangan tartibda hal etiladi.
 26. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.